Agt jaar later sloer On Point Engineering-saak steedsJulius Malema, leier van die EFF. (Foto: Twitter) Dit lyk of die korrupsiesaak aangaande die On Point Engineering-sage nóg langer gaan sloer aangesien die Nasionale Vervolgingsgesag (NVG) nog geen aanduiding kon gee van wanneer die saak voor ŉ hof gaan dien nie. Dit ten spyte van die feit dat die NVG drie jaar gelede reeds besluit het om die saak op die hofrol te plaas. AfriForum se privaatvervolgingseenheid het sy misnoeë Woensdag in ŉ verklaring uitgespreek aangesien nie Julius Malema, EFF-leier, of enige van sy vier medebeskuldigdes al teruggeroep is om in die hof te antwoord op die bewerings van bedrog en geldwassery wat verband hou met ’n tender ten bedrae van R52 miljoen van die departement van paaie en vervoer in Limpopo nie. Dít agt jaar nadat die saak teruggetrek is. AfriForum meen die NVG se versuim om korrupsieklagtes ernstig op te neem, staan in die pad van geregtigheid. Maroela Media het vroeër berig dat Malema en sy medebeskuldigdes daarvan aangekla is dat hulle glo valse voorleggings aan die departement gedoen het om ŉ tender van R52 miljoen vir Malema se projekbestuursmaatskappy, On Point Engineering, te kry. Hulle het in 2012 vir die eerste keer in verband met die aanklagte in die hof verskyn. Die beskuldigdes het op aanklagte van korrupsie, omkopery en rampokkery tereg gestaan. In November 2019, nadat die eenheid ’n mandamus-aansoek teen die NVG ingedien het, is daar aangekondig dat die saak teen vier van die On Point Engineering-beskuldigdes sal voortgaan – maar nie teen Malema nie. Adv. Rodney de Kock, hoof van die NVG se nasionale vervolgingsdiens, het verlede jaar in ’n skrywe aan die eenheid gesê daar is nie genoeg bewyse teen Malema om ’n saak teen hom te bou nie – ’n stelling wat die eenheid ten sterkste verwerp. De Kock het wel in dié skrywe gesê dat ander bewerings – onder meer oor tenderbedrog – teen Malema, wat nog nie ondersoek is nie, wel dringend ondersoek sal word. Die vervolging van On Point Engineering (Edms.) Bpk. en sy direkteure sou volgens De Kock wel afsonderlik voortgaan “om enige verdere vertragings te vermy”. In sy jongste reaksie aan die privaatvervolgingseenheid op 18 Augustus vanjaar sê De Kock dat die “saak steeds die nodige aandag geniet deur die Gespesialiseerde Handelsmisdaadeenheid in Pretoria, met die oog daarop om dit in die Limpopo-afdeling van die hooggeregshof te vervolg”. “Die jongste reaksie van die hoogste vlakke van leierskap in die NVG af is nie net neerhalend nie, maar skep meer vrae as wat dit antwoorde verskaf. Hierdie optrede gaan teen die onlangse voorneme wat deur die minister van justisie, Ronald Lamola, in die parlement gemaak is ten opsigte van die bekamping van korrupsie,” het Barry Bateman, kommunikasiehoof van AfriForum se privaatvervolgingseenheid, Woensdag gesê. De Kock se jongste reaksie volg vyf maande nadat adv. Gerrie Nel, hoof van AfriForum se privaatvervolgingseenheid, in Maart vanjaar antwoorde by adv. Shamila Batohi, die nasionale direkteur van openbare vervolging, geëis het oor waarom die beskuldigdes nog nie in die hof verskyn het nie. “Hierdie kantoor het geduldig gewag… en is raadop om te probeer verstaan ​​hoekom die beskuldigdes nie in die hof verskyn het nie. Die enigste afleiding is dat die verhouding tussen die verdagtes en mnr. Malema ’n rol gespeel het in die NVG se versuim om op te tree en dat die verklaarde voorneme om te vervolg ’n blote vertragingstaktiek was in die hoop dat ons belangstelling sal kwyn,” het Nel in dié brief gesê. “Ons herhaal ons standpunt dat die onwilligheid om vervolging teen mnr. Malema in te stel irrasioneel is en enige moontlike vervolging teen hom in die toekoms sal benadeel.” Bateman sê dit is verregaande dat ’n saak wat in werklikheid gereed was vir verhoor in 2015, enige verdere aandag kort, wat nog te sê ’n bykomende drie jaar se aandag nadat besluit is om die saak weer ter rolle te plaas. “Dit was as gevolg van die ingryping van die privaatvervolgingseenheid dat die saak weer op die rol geplaas is, maar die daaropvolgende mislukkings illustreer dat die NVG geen aptyt het om polities-verbonde individue op klagtes van korrupsie te vervolg nie.” Bateman sê die eenheid se belangstelling in hierdie saak sal nie kwyn nie, en die eenheid sal voortgaan om druk op die NVG uit te oefen om op te tree. “Die eenheid vra slegs dat die NVG dieselfde vlak van toewyding toon om korrupsiesake te vervolg.”